
1. Bevezető



Kedves Szülők!

E belső szabályozó dokumentumunk készítésénél a jogszabályi elvárásokat, az elmúlt évek gyakorlatára építve az Önök elvárásait, jogait és kötelezettségeit, valamint gyermekeik mindenekfelett álló érdekeit vettük figyelembe. Kérjük, hogy az alábbiakban megfogalmazott házirendet figyelmesen olvassák végig, és a gyermekek valamint az eredményes együttműködés érdekében törekedjenek a benne foglaltak betartására! A házirendünkben megfogalmazott szabályok az óvodánkba történő jogszerű belépéstől az intézmény elhagyásáig terjedő időre, illetve – évente, a szülőkkel történő megállapodás szerint – a nevelési időn túl, vagy az intézmény épületén kívül szervezett programok ideje alatt érvényesek.

Óvodánk nevelő intézmény, s mint ilyen a gyermeki személyiség kibontakoztatására, nevelésére és fejlesztésére törekszik. A gyermekek fejlődését tudatosan tervezett és szervezett nevelési helyzetek megteremtésével tesszük lehetővé, segítjük elő. Óvodánk a gyermek harmadik életévétől az iskolába lépésig a családi nevelés kiegészítőjeként a köznevelési rendszer szakmailag önálló nevelési intézménye.
Nevelési alapelveink között meghatározó: a gyermeki jogok és személyiség tisztelete, elfogadása, szeretete és megbecsülése, mely a gyermekek egyéni képességeinek kibontakoztatását jelenti.

Óvodánkban a nevelőmunka a mindenkor érvényben lévő Köznevelési törvény, az Óvodai nevelés országos alapprogramja, a Pedagógiai Program a Szervezeti és Működési Szabályzat, szerint folyik, mely dokumentumok nyilvánosak és az Önök számára elérhetők az óvodavezető irodájában. A működésünket szabályozó dokumentumainkban foglaltak megvalósításához az óvoda és a család sokoldalú, bizalomra épülő együttműködése szükséges.

Kérjük Önöket, hogy az alábbiakban megfogalmazott házirendet figyelmesen olvassák végig, a gyermekek, valamint az intézmény zavartalan működése érdekében legyenek partnereink a benne foglaltak érvényesülésében.
Nevelőtestületünk köszöni megelőlegezett bizalmukat és együttműködésüket!





Kelt: Bogyiszló, 2014. 09. 08.


Intézményvezető


1. 1. A házirend jogszabályi háttere
· A nemzeti köznevelésről szóló 2011. évi CXC. törvény.
· 20/2012. (VIII.31.) EMMI rendelet a nevelési-oktatási intézmények működéséről és a köznevelési intézmények névhasználatáról.
· 1997.évi XXXI. tv. a Gyermek védelemről és gyámügyi igazgatásról
· A Kormány 363/2012. (XII.17.) Korm. rendelete az Óvodai nevelés országos alapprogramjáról;
· Az egyenlő bánásmódról és az esélyegyenlőség előmozdításáról, 2003. évi
CXXV. törvény
Bevezető rendelkezések
 A köznevelési törvény 25.§ (2) bekezdés, valamint a 20/2012, (VIII.31.) EMMI rendelet 5.§ (1) alapján a Bogyiszlói Kistarisznya Óvoda az alábbi rendelkezések alapján alkotta meg házirendjét.

A házirend hatálya

Időbeli hatálya:
A Házirend az intézményvezető jóváhagyásával lép hatályba a kihirdetés napján és határozatlan időre szól. Ezzel egy időben hatályát veszti a régi Házirend.
Felülvizsgálata: évenként, illetve jogszabályváltozásnak megfelelően.
Módosítása: az intézményvezető hatásköre, kezdeményezheti a nevelőtestület, a KT elnök és a Szülői Szervezet.

A Házirend személyi hatálya kiterjed:
· Az óvodával jogviszonyban álló minden alkalmazottra.
· Az óvodával jogviszonyban álló gyermekekre.
· Az intézménnyel jogviszonyban nem álló, de az intézmény területén munkát végzőkre, illetve azokra, akik részt vesznek az óvoda feladatainak megvalósításában.
· A szülőkre (azokon a területeken, ahol érintettek).

A Házirend területi hatálya kiterjed:
· Az óvoda területére.
· Az óvoda által szervezett - a nevelési program végrehajtásához kapcsolódó és óvodán kívüli programokra.
· Az intézmény képviselete szerinti alkalmaira, külső kapcsolati alkalmaira.

A Házirend a különböző jogszabályokban megfogalmazott jogok, kötelességek érvényesülésének helyi gyakorlata, az intézmény saját működésének belső szabályzója.
Megvalósításával biztosítja a pedagógiai programban foglalt célok elérését, betartását. Kötelező a társadalmi együttélés szabályainak megfelelően az óvodaközösség és a szülő közösség minden tagja számára.





A házirend megszegésére vonatkozó rendelkezések
A házirendben foglaltaknak megtartását a munkaviszonyra vonatkozó rendelkezések megszegésére vonatkozó eljárások alkalmazásával lehet kikényszeríteni a pedagógusoktól és más alkalmazottaktól.
A házirendben foglaltak megsértése mindenkire nézve ugyanolyan jogkövetkezménnyel jár, mint a jogszabályok megsértése.
Jogorvoslati lehetőség
A házirend megsértésével hozott intézményi döntés ellen a szülő, jogorvoslattal élhet.
Az óvoda, döntése, intézkedése, illetve az intézkedések elmulasztása ellen a szülő eljárást indíthat.

Az eljárás kezdeményezésére lehetőség van azon az alapon is, hogy a meghozott döntés, intézkedés, vagy az intézkedés elmulasztása ellentétes a nevelési-oktatási intézmény házirendjében foglaltakkal.

1. 2.  Az óvoda adatai
Az óvoda neve: 			Bogyiszlói Kistarisznya Óvoda
Az óvoda címe:
	Székhely intézmény: 		7132. Bogyiszló, Petőfi Sándor u. 16.
					E-mail:  ovoda@bogyiszlo.hu 
					Tel: 06-74-440-774
	Férőhely:			82 fő
	Csoportszám:			3 csoport
[bookmark: _GoBack]	Kihelyezett óvodai csoport:	7136. Fácánkert, Árpád u. 34.
					E-mail: ovoda@facankert.hu
					Tel: 06-74-407-163
	Férőhely:			29 fő
	Csoportszám:			1 vegyes csoport
Az óvoda fenntartója, címe, elérhetősége:
Bogyiszló Fácánkert Óvodafenntartó Társulás
7132. Bogyiszló, Kossuth L. u. 28.
E-mail: hivatal@bogyiszlo.hu
Tel: 06-74-540-157
Az óvoda vezetője: 			Jusztin Józsefné


Az intézményvezetés tagjai:	
· óvodaigazgató/vezető				Jusztin Józsefné
· óvodavezető helyettes			Straubinger Józsefné
· telephely intézkedési felelős			Vajda Judit
· közalkalmazotti képviselő			Szente Julianna
Fogadó órájuk: előre egyeztetett időpontban.
Fejlesztést segítő szakemberek:			elérhetőségük: a hirdető táblán
/Bogyiszló Óvoda/
· logopédus: 					Mácsikné Végső Rita 	
· fejlesztő óvodapedagógus: 			Pilisi Benjaminné
· gyógytestnevelő óvodapedagógus:	 	Tóbi Etelka
· gyermekvédelmi felelős:			Straubinger Józsefné
· az óvoda orvosa:				Dr. Szabó Gábor 
· az óvoda fogorvosa:				Dr. Gáspár Sándor
· az óvoda védőnője:				Lépő Jánosné
/Fácánkert kihelyezett óvodai csoport/
· logopédus:					Mácsikné Végső Rita
· gyermekvédelmi felelős:			Vajda Judit
· az óvoda orvosa:				Dr Barna Györgyi
· az óvoda fogorvosa:				Dr. Bajor Viktória
· az óvoda védőnője:				Szabó Kata
1. 3. Az intézmény nevelési alapelvei

Óvodánk nevelő intézmény, s mint ilyen elsődleges feladatunk a gyermeki személyiség kibontakoztatására, nevelésére, fejlesztésére törekszik.
Az óvoda a Közoktatási Rendszer szakmailag önálló nevelési intézménye, óvó- védő személyiségfejlesztő funkciókat lát el a családi nevelés kiegészítője a gyermek harmadik életévétől az iskolába lépésig, legfeljebb nyolc éves korig.
Óvodánkban a nevelőmunka Közoktatási törvény, a Szervezeti és működési szabályzat, az Óvodai nevelés Alapprogramja, valamint Helyi Pedagógiai programunk szerint folyik.
Programunk legfontosabb feladata: biztonságot nyújtó, családias légkör megteremtésével olyan lehetőségek biztosítása, amely elősegíti az egyéni képességek kibontakozását a mindennapi tevékenységek helyi hagyományok köré csoportosításával, előtérbe helyezve a gyermek testi, lelki fejlődését. A gyermekek legjobb egyéni adottságainak kibontakoztatása, fejlesztése, a tanköteles korú gyermekek számára, differenciált fejlesztő tevékenység.

2. Az óvoda működése

2. 1. Nyitva tartás
Nevelési év szeptember 1-jétől augusztus 31-ig, mely két részből áll:
· szervezett tanulási időszak: 			szeptember 01.-től május 31.-ig,
· nyári időszak:					 június 01.-től augusztus 31.-ig.

A nyári zárás időpontja:
A fenntartó döntése alapján általában augusztus hónapban. Az óvoda zárva tartásáról a szülőket értesítjük minden év február 15.-ig a faliújságon keresztül. Ha szükséges, ügyelet a két intézmény között.

Az iskolai őszi, téli és tavaszi szünetek:
· Nagyobb hiányzások esetén a nevelési év közben az óvodai élet zavartalan működését biztosítva, de az ésszerűség és takarékosság jegyében írásban felmérjük a várható létszámot. Amennyiben a gyermekek létszáma csoportonként a 15 főt nem éri el, élünk a csoportok összevonásának lehetőségével, ügyelet biztosításával. 
· Rendkívüli esetben (pl. pedagógushiányzás) csoportösszevonást a törvényes létszámkeret betartásával, és a nevelőtestület véleményének figyelembevételével, az óvodavezető rendelhet el. Huzamosabb időre történő csoportösszevonás esetén az óvodavezető köteles tájékoztatni a fenntartót.

Nevelés nélküli munkanapok:
· Évente 5 munkanapot vehet igénybe az intézmény, melyről szeptemberben tájékoztatjuk a szülőket, és legkésőbb egy héttel a nevelés nélküli munkanap előtt, hirdetmény formájában is tájékoztatjuk a szülőket. 

Az ünnepekkel kapcsolatos nyitvatartási rend:
·  Intézményünk évente, a jogszabályban meghatározottak szerint szervezi. A szombati munkanapok előtt írásban mérjük fel a szülők igényeit a nyitva tartás igénybevételére. 

Napi nyitva tartás:
Bogyiszlói Óvoda 					
· Reggel 6.00 - 17.00 óráig /11 óra/	      
· Csoportösszevonás (ügyelet) reggel 6.00 -7.30-ig, délután 16.00-17.00 óráig tart.	
Fácánkerti kihelyezett óvodai csoport
· Reggel 6.30 – 16.30 óráig /10 óra/
Intézményünk hétfőtől péntekig, öt napos munkarendben, folyamatosan működik.

2.  2. Az óvodai felvétel eljárásrendje
2011. évi CXC. törvény 49 § és a 20/2012. (VIII.31.) EMMI rendelet 20 § alapján. 22/2013. (III.22.) EMMI módosító rendelet alapján.


Körzetünk:
A fenntartó által írásban meghatározott körzet, melyről a szülők hirdetmény formájában tájékozódhatnak.
Új szabályozás: A kötelező felvételt biztosító óvoda az, amely azon gyermekeket köteles felvenni illetve átvenni, akik életvitelszerűen az óvoda körzetében laknak
·  Nktv. 92. § (5) Magyarország területén – a menedékjogról vagy a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint – jogszerűen tartózkodó nem magyar állampolgár akkor válik óvodai ellátásra jogosulttá, ha a szülő három hónapot meghaladó tartózkodásra jogosító engedéllyel rendelkezik. 
· Nem szükséges már a keresőtevékenység folytatásának egyidejű igazolása. 

Az óvodai felvétel, átvétel jelentkezés alapján történik.
· A fenntartó által meghatározott jelentkezési határidőt legalább 30 nappal a jelentkezés előtt nyilvánosságra hozzuk.
· A jelentkezés a gyermek és a szülő személyes megjelenésével történik. A jelentkezési időpont előtt,”Jelentkezés kérelem” keretében, lehetőséget biztosítunk, hogy minden gyermek szülője értesüljön a beiratkozásról.
· A gyermeket elsősorban abba az óvodában helyezzük el, amelynek körzetében lakik, vagy ahol a szülője dolgozik. 
·  A létszám beteltét követően a jelentkező gyermekeket az óvoda vezetője előjegyzésbe veszi, és megüresedő hely esetén jelentkezési sorrendben telefonon értesíti a szülőket.
· A felvételről a törvényi előírások értelmében az intézmény vezetője, túljelentkezés esetén az e feladatra alakult bizottság dönt.
· Az óvodába felvett gyermekek csoportba való beosztásáról, a szülők és az óvodapedagógusok véleményének kikérése mellett, az óvodavezető dönt.
· A szülő gyermeke óvodai felvételét, átvételét bármikor kérheti, a gyermekek felvétele a nevelési évben folyamatos.
·  Az intézmény vezetője a gyermek felvételéről és az elutasításáról a szülőt mindenkor érvényben lévő jogszabályok szerint 15 munkanapon belül határozati formában, írásban értesíti.
· Az óvodába történő felvétel a beiratkozással, a felvételi adatlap kitöltése után, és az étkezési ellátásért járó térítési díj befizetésével válik érvényessé.
·  Más óvodából történő átjelentkezés esetén a korábbi óvodából a gyermek egészségügyi fejlődési lapját, és az óvoda igazolását szükséges csatolni az óvodánkba történő beiratkozáskor.
	
Jogorvoslati lehetőség a gyermek felvételének elutasítása esetén
Az óvoda vezetője az óvodai felvételi, átvételi kérelem elbírálásáról, a döntést megalapozó indokolással, a fellebbezésre vonatkozó tájékoztatással értesíti a szülőt. A fellebbezést a jegyzőnek címezve, de az óvoda vezetőjének kell benyújtani.
Az óvodai nevelésre kötelezett gyermek felvétele, átvétele esetén indokolás nélkül értesíti az előző óvoda vezetőjét is.

A jelentkezéshez szükséges személyi okmányok:
· a gyermek személyazonosítására alkalmas, a gyermek nevére kiállított személyi azonosítót (születési anyakönyvi kivonata, annak igazolására, hogy betöltötte a harmadik életévét),
· lakcímet igazoló hatósági igazolványt,
· a gyermek TAJ kártyáját,
· a szülő személyi azonosító és lakcímet igazoló hatósági igazolványát,
· a gyermek oltási könyve, annak igazolására, hogy a kötelező oltásokat megkapta.

Mikor részesülhet a gyermek óvodai ellátásban?
· Három éves kortól mindaddig, amíg a gyermek eléri az iskolába lépéshez szükséges fejlettséget.
· Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a körzetében élő hároméves és annál idősebb gyermek óvodai felvételi kérelme teljesített, és még van üres óvodai férőhely.
· Az óvoda biztosítja felvételét vagy átvételét annak a gyermeknek, aki köteles óvodába járni, ha lakóhelye, ennek hiányában tartózkodási helye a körzetében található.

A gyermek igénybe veheti az óvodát, amikor:
· a felvételhez szükséges kort betöltötte,
·  teljesen egészséges (kivéve a sajátos nevelési igényű gyermekeket)
·  az étkezési térítési díjat előre, minimum egy hónappal megrendelte és befizette.

Az óvodaköteles gyermek felvételének eljárásrendje:
· Az óvoda köteles felvenni, átvenni azt a gyermeket, aki köteles óvodába járni (5 éves), ha lakóhelye, ennek hiányában tartózkodási helye a körzetében található.
· A szülő az óvodai nevelésben történő részvételre jogszabály alapján kötelezett gyermekét köteles beíratni az önkormányzat által közzétett közleményben vagy hirdetményben meghatározott időpontban. A napi négy órában óvodai nevelésre kötelezett gyermek (5 éves) szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni a gyermek lakóhelye, annak hiányában tartózkodási helye szerint illetékes jegyzőt.
· 2013. december 31-ig a gyermek abban az évben, amelyben az ötödik életévét betölti, a nevelési év kezdő napjától napi 4 órát köteles óvodai nevelésben részt venni.
· 2014. január 1-jétől a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson köteles részt venni.

A jegyző a szülő kérelmére és az óvodavezető, valamint a védőnő egyetértésével, a gyermek jogos érdekét szem előtt tartva, az ötödik életév betöltéséig felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja.
A kötelező óvodai nevelés, fejlesztő nevelésben is teljesíthető.

Az óvodai nevelési jogviszony a következő esetekben szűnik meg: 
· A gyermeket másik óvoda átvette, az átvétel napján Nktv. 53. § (1) 
· A jegyző a szülő kérelmére engedélyt adott a gyermek óvodából történő kimaradására Nktv. 53. § (1) 
· A gyermeket felvették az iskolába, a nevelési év utolsó napján Nktv. 53. § (1) 
· A szülő írásban bejelenti,hogy gyermeke kimarad, a bejelentésben megjelölt napon Kt. 74. § (1) 
· Az óvodai elhelyezést fizetési hátralék miatt az óvodavezető – a szülő eredménytelen felszólítása és a gyermek szociális helyzetének vizsgálata után – megszüntette, a megszűnés tárgyában hozott jogerős döntés jogerőre emelkedésének napján Kt. 74. § (1) 
· A gyermeket nem vették fel az iskolába, annak a nevelési évnek az utolsó napján, amelyben a nyolcadik életévét betölti Kt. 74. § (1) 

A gyermek óvodai jogviszonyának megszűnéséről az óvoda, írásban értesíti a gyermek állandó lakóhelye, ennek hiányában tartózkodási helye szerint illetékes települési önkormányzatot.

3. A gyermekek joga és kötelessége

A gyermeknek joga, hogy:
· A nevelési és oktatás intézménybe biztonságban és egészséges környezetben neveljék, oktassák.  Óvodai napirendjét életkorának megfelelően alakítják ki (játékidő, levegőztetés, pihenőidő, étkezés, testmozgás).
· A gyermek emberi méltóságának és személyiségének tiszteletben tartása érdekében nem vethető alá embertelen, megalázó büntetésnek, testi fenyítésnek, zaklatásnak. Ide tartozik az étel erőltetése, a levegőztetés megvonás is. A gyermeket közvetlen vagy közvetett hátrányos megkülönböztetés nem érheti.
· A gyerek joga, hogy képességének, érdeklődésének megfelelő nevelésben és oktatásban részesüljön, illetve az óvoda vagy szülei közbenjárásával - pedagógiai szakszolgálat segítségért forduljon.
· Nemzeti, illetve etnikai hovatartozásának megfelelő nevelésben és oktatásban részesüljön (több szülő együttes kérése alapján).
· Vallási, világnézeti, nemzeti vagy etnikai önazonosságát tiszteletben kell tartani.
· A gyerek nevelése és oktatása az intézmény pedagógiai programja alapján történik, mely szerint az ismeretek közlését, átadását tárgyilagosan és többoldalúan kell megvalósítani. Biztosítani kell a foglalkozásokon való részvételét.
· A gyerek cselekvési szabadságát, családi élethez, magánélethez való jogát az óvoda nem korlátozhatja, de a gyerek, ezen jogának gyakorlása közben nem veszélyeztetheti saját, illetve társai, az óvoda alkalmazottainak egészségét, testi épségét. Nem akadályozhatja viselkedésével a többiek művelődéséhez, fejlődéséhez való jogát.
· Családja anyagi helyzetétől függően ingyenes vagy kedvezményes étkezésben részesülhet.
· Rendszeres egészségügyi felügyeletben és ellátásban részesüljön.

A gyermeknek kötelessége, hogy:
· Az intézményes nevelésben részt venni, tankötelezettségét teljesíteni.
· A tankötelezettség kezdetéről az óvoda vezetője, ha a gyermek nem járt óvodába az iskolaérettségi vizsgálat alapján a szakértői bizottság dönt. Ha az óvoda vezetője vagy a szülő kéri, akkor a gyermek iskolaérettségéről az iskolaérettségi vizsgálat alapján a szakértői bizottság dönt. 
· Óvja saját és társai testi épségét, egészségét.
· A szülő hozzájárulása esetén részt vegyen egészségügyi szűrővizsgálaton. 
· Elsajátítsa és alkalmazza az egészségét és biztonságát védő ismereteket, továbbá haladéktalanul jelentse a felügyeletét ellátó pedagógusnak vagy más alkalmazottnak, ha saját magát, társait, vagy másokat veszélyeztető állapotot, tevékenységet vagy balesetet észlelt.
·  Betartsa az óvoda helyiségei és az óvodához tartozó területek használati rendjét.
· A gyerek az intézmény eszközeit (játékot, foglalkozási, fejlesztőeszközök) berendezéseit (bútorok, rádió, magnó), felszereléseit ingyenesen, de rendeltetésszerűen használhatja, arra vigyáznia kell. 
·  Az óvoda valamennyi dolgozója és óvodástársai emberi méltóságát és jogait tiszteletben tartsa.

4. A szülő joga, kötelessége

A szülőnek joga, hogy:
· Megismerje az óvoda pedagógiai programját, házirendjét, és tájékoztatást kapjon az abban foglaltakról.
· Gyermeke fejlődéséről, magaviseletéről, rendszeresen részletes és érdemi tájékoztatást, neveléséhez tanácsokat, segítséget kapjon.
· Gyermeke neveléséhez igénybe vegye a pedagógiai szakszolgálat intézményét.
· Kezdeményezze szülői szervezet vagy óvodaszék létrehozását, és annak munkájában, továbbá a szülői képviselők megválasztásában, mint választó, és mint megválasztható személy részt vegyen.
· A szülő írásbeli javaslatát az óvoda vezetője, a nevelőtestület, a Szülők Közössége, az óvodapedagógus megvizsgálja, és arra a megkereséstől számított tizenöt napon belül válaszol.
· Az óvoda által meghatározott feltételek mellett kérje a nem kötelező szolgáltatások megszervezését,
· A szülők közösségének tagjaként meghatározza azt a legmagasabb összeget, amelyet a fenntartó által megállapított ellátási díjon felüli szolgáltatások körébe tartozó program megvalósításánál nem lehet túllépni.
· A gyermekek nagyobb csoportját érintő bármely kérdésben tájékoztatást kérhet az óvodavezetőtől, az e körbe tartozó ügyek tárgyalásakor képviselője tanácskozási joggal részt vehet a nevelőtestület értekezletein.
· Halmozottan hátrányos helyzetű gyermek szülőjeként gyermeke óvodába járatásához a gyermekek védelméről és a gyámügyi igazgatásról szóló törvényben meghatározottak szerint - anyagi támogatást kapjon.
· Személyesen vagy képviselői útján - jogszabályban meghatározottak szerint – részt vegyen az érdekeit érintő döntések meghozatalában.
· Az oktatási jogok biztosához forduljon.

A szülőnek kötelessége, hogy:
· Gondoskodjon gyermeke értelmi, testi, érzelmi és erkölcsi fejlődéséhez szükséges feltételekről és arról, hogy gyermeke teljesítse kötelességeit, továbbá megadjon ehhez minden tőle elvárható segítséget, együttműködve az óvodával, figyelemmel kísérje gyermeke fejlődését.
· Rendszeres kapcsolatot tartson a gyermekével foglalkozó óvodapedagógusokkal.
· Három éves kortól biztosítsa gyermeke óvodai nevelésben való részvételét, továbbá öt éves kortól tankötelezettségének teljesítését.
· Tiszteletben tartsa az óvoda pedagógusai, alkalmazottai emberi méltóságát és jogait, tiszteletet tanúsítson irántuk.
· Elősegítse gyermekének a közösségbe való beilleszkedését, az óvoda rendjének, a közösségi élet magatartási szabályainak elsajátítatását.
· Megtegye a szükséges intézkedéseket gyermeke jogainak érvényesítése érdekében.

· Gyermekével megjelenjen a nevelési tanácsadáson, továbbá biztosítsa gyermekének az iskolapszichológusi, óvodapszichológusi vizsgálaton és a fejlesztő foglalkozásokon való részvételét, ha a gyermekével foglalkozó óvodapedagógusok kezdeményezésére, a nevelőtestület erre javaslatot tesz.

Ha az e bekezdésében foglalt kötelezettségének a szülő nem tesz eleget, a kormányhivatal hatósági eljárás keretében kötelezi a szülőt kötelezettségének betartására.

E kötelességek megvalósítását segítő fórumaink:
· Szülői értekezletek, rétegszülői programok, esetmegbeszélések.
· Munkadélutánok, nyílt napok, közös rendezvények.
· Az óvónőkkel történő rövid, esetenkénti megbeszélés, problémafeltáró, elemző segítségadás.
· Családi beszélgetés: fogadóórák, családlátogatások.
· A gyermekek évi két alkalommal, a halmozottan hátrányos helyzetű gyermekek esetében évi 3 alkalommal történő értékelésének (erősségek és fejlesztendő területek) megbeszélése. 

Kapcsolattartás:

Kérjük Önöket, hogy gyerekükkel kapcsolatos, esetleg magánjellegű beszélgetésekre az óvodapedagógusok figyelmét munkája közben hosszabb időre ne vonják el a gyerekcsoporttól, mert ez könnyen balesetet idézhet elő, és zavarhatja a nevelés folyamatát.
Gyermekükkel kapcsolatosan információt csak a saját óvodapedagógusaiktól vagy az óvodavezetőtől kérjenek.

5. Az óvoda napirendje

20/2012. (VIII.31.) EMMI rendelet 12 § alapján
	Időtartam
	Tevékenység

	6. 00 – 7. 30
	Gyülekező, gyermekek fogadása.

	7. 30 – 10.30
	Játék és a játékba integrált egyéni és mikro- csoportos tevékenységek, foglalkozások: 
· rajz, mintázás, kézimunka,
· ének-zenei készségek fejlesztése, dalos játékok,
· mese-vers,
· külső világ tevékeny megismerése,
· mozgás,
· részképességek fejlesztése játékban egyéni szükséglet szerint, vagy mikro-csoportos formában,
· munka jellegű tevékenységek,
· mindennapos testnevelés,
· testápolás, mosdóhasználat,
· tízórai,

	10.30 – 11.30	
	Levegőzés, szabad játék, önként választott és szervezett énekes és 
szabályjátékok az udvaron.

	12.00 – 13.00	
	Ebéd, testápolási tevékenységek.

	13.00 – 15.00	
	Pihenés, alvás mesehallgatással.

	15.00 – 16.00
	Testápolási tevékenységek, uzsonna.

	16.00 – 17.00	
	Játék a csoportszobában, ill. a szabadban, távozás az óvodából.



A gyermeki jogok és az egészséges életmód szabályainak, valamint az óvodai élet egyéb eseményeinek tiszteletben tartása mellett, szabályozott módon és időpontban bármikor tehetségfejlesztő foglalkozás tartható.

A napirend jelentős tartalmi feladatai a csoportok (heti) nevelési programjában:
· játékos tevékenység,
· megfelelő mozgás, testedzés biztosítása, mindennapos torna,
· értelmi fejlesztés megvalósítás, a kreativitás fejlesztése,
· ének, zene, énekes játék, tánc, rajzolás, festés, mintázás, kézimunka, vers, mese,
· munka jellegű tevékenységek, önkiszolgálás, naposi munka, más megbízatások.


6. A távolmaradás igazolása

Kérjük a szülőket, hogy gyermekük bármilyen távol maradását szíveskedjenek bejelenteni.
· Beteg gyermek az orvos által meghatározott időszakban nem látogathatja az óvodát.
· Ha az óvodapedagógus megítélése szerint a gyermek beteg, gondoskodik a többi gyermektől való elkülönítéséről, és a lehető legrövidebb időn belül értesíti a gyermek szüleit. Kérjük, hogy elérhetőségük változását mindig pontosan jelentsék be a pedagógusnak.
· Azt, hogy a gyermek ismét egészséges és látogathatja a nevelési-oktatási intézményt, orvosnak kell igazolnia. Az igazolásnak tartalmaznia kell a betegség miatt bekövetkezett távollét pontos időszakát is. Ennek elmaradása esetén a pedagógus nem veheti be a gyermeket, a többi kisgyermek egészségének védelme érdekében.

Ha a gyermek az óvodai foglalkozásról távol marad, mulasztását igazolnia kell. A mulasztást igazoltnak kell tekinteni, ha
· a szülő előzetesen bejelentette az óvónőnek, hogy gyermekét nem viszi el az óvodába,
· a gyermek beteg volt, és azt a házirendben meghatározottak szerint igazolja, 
· a gyermek hatósági intézkedés vagy egyéb alapos indok miatt nem tudott kötelezettségének eleget tenni.
· Az öt éves gyermek három napon túli távolmaradását csak az óvodavezető engedélyezheti.

Az igazolatlan mulasztás következményeinek meghatározása
· Ha a távolmaradást a szülő nem igazolja, a mulasztás igazolatlan.
· Ha a gyermek tankötelesként vesz részt óvodai nevelésben, és egy nevelési évben tíz napnál többet mulaszt, az óvoda vezetője – a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Kormányrendeletben foglaltakkal összhangban – értesíti a gyermek tényleges tartózkodási helye szerint illetékes jegyzőt és a gyermekjóléti szolgálatot. Az értesítést követően a gyermekjóléti szolgálat az óvoda bevonásával haladéktalanul intézkedési tervet készít, amelyben a mulasztás okának feltárására figyelemmel meghatározza a gyermeket veszélyeztető és az igazolatlan hiányzást kiváltó helyzet megszüntetésével, továbbá a gyermek érdekeit szolgáló feladatokat. 

Ha a gyermek szülője óvodáztatási támogatásra jogosult
· A gyermeknek egy óvodai nyitvatartási napon legalább hat órát az óvodában kell tartózkodnia.
· Az óvoda vezetője az első igazolatlan nap után írásban tájékoztatja a szülőt a mulasztás következményeiről, a kifizetés esedékességét megelőzően – a jegyző által meghatározott időpontban – tájékoztatja a jegyzőt azoknak a napoknak a számáról, amelyről a gyermek igazoltan, és igazolatlanul az óvodából mulasztott, feltéve, hogy a január – június, illetve a június – december időszakokban a mulasztott napok száma együttesen meghaladja az óvodai nevelési napok huszonöt százalékát, illetve arról, hogy a mulasztott napok száma nem érte el a fenti mértéket.
· Az óvoda vezetője az első igazolatlan nap után írásban tájékoztatja a szülőt a mulasztásról, és értesíti a jegyzőt, ha a gyermek óvodai elhelyezése megszűnik.


7. A gyermekek érkezésének és távozásának eljárásrendje

A napirend megismerése a szülők számára fontos feladat, ugyanis az óvodába érkezés és az onnan való távozás rendjét meghatározza.
Az óvoda követi a helyi szokásokat, rendezvényeket, időjárási viszonyokat. A napirend szervezését a csoportvezető óvodapedagógusok végzik, a napirendtől való jelentős időbeli eltérést az óvodavezető engedélyezheti.
Óvodaköteles gyermek esetében 8.00 óráig kérjük, hogy érkezzenek meg a gyermekek az óvodába. A gyermekek a nyitás kezdetétől folyamatosan érkezhetnek, de a csoportok heti és napirendjének zavartalansága, valamint nevelőmunkánk eredményessége érdekében kérjük, hogy legkésőbb 8.30 óráig hozzák be gyermekeiket. Amennyiben 8.30 óra után érkeznek az óvodába, nem tudjuk biztosítani gyermekük számára a másnapi étkezést. A csoport napirendje minden hirdetőtáblán megtalálható.
A gyermekek nevelése folyamatos napirend alapján történik, mely az jelenti, hogy az óvodapedagógus a foglalkozásokat, a gyermekek játékához, mindennapi tevékenységéhez kapcsolja. Zavarja tehát a napirendet, ha egy későn érkező gyermek átvételével meg kell szakítania a gyermekek foglalkozását. A később érkező gyermekek - azon túl, hogy megzavarják a csoport tevékenységét, továbbá hátráltatják a dajka nénik munkáját – nem tudnak a játékba bekapcsolódni, ezért a szervezett tanulási tevékenységekbe nem szívesen vesznek részt. Kérjük késéssel, ne zavarják a foglalkozást!

A szülők gyermekeiket a nyitvatartási idő alatt bármikor behozhatják és hazavihetik, ha az óvodai tevékenység zavarása nélkül, a következő szabályok betartása és tiszteletben tartása mellett teszik:
· Kérjük, hogy gyermekeiket minden esetben kísérjék be az óvodába és adják át az óvodapedagógusnak, távozáskor pedig szintén az óvodapedagógustól kérjék ki.
· Az óvoda kapuján vagy bejárati ajtaján gyermekeiket egyedül ne engedjék be és ki sem.
· Az óvoda főbejárata a gyermekek biztonsága érdekében felső retesszel van ellátva, melyet kérjük, hogy minden ki- és belépéskor használjon.
· A szülő írásos engedélye szükséges ahhoz, hogy az óvodapedagógusok a gyermeket testvérrel vagy számukra idegennel haza engedjék. Az írásos engedélyt a szülőnek kell átadni az óvónőnek.
· Válás esetén a bírósági vagy gyámhivatali hatósági határozatban foglaltak szerint köteles az óvoda a gyermeket kiadni. Határozat hiányában az óvoda köteles mindkét szülő számára a szülői jogoknak megfelelően eljárni.
· Amennyiben a család önhibáján kívül nem tud a gyermek hazaviteléről a zárás idejéig gondoskodni, az óvónő köteles a Családsegítő és Gyermekjóléti Szolgálat segítségét igénybe venni.
· Idegenek kíséret nélkül nem tartózkodhatnak az óvodában.
· Az óvodával jogviszonyban nem álló személyek benntartózkodását az SZMSZ szabályozza.
· Az óvodás korú gyermekek a teljes nyitva tartás idejében jogosultak az óvodában tartózkodni.

A napirend zavarása nélkül az alábbi időpontokban van lehetőség a gyermekek behozatalára és hazavitelére.
Reggel:6.00 – 8.30-ig a reggeli gyülekezés, nagycsoportosoknál 6.00 – 8.00-ig. Ez idő alatt az óvoda bejáratát nyitva tartjuk.
Délben: 11.30 -12.00-ig azokat a gyerekeket lehet hazavinni, akik csak 4 órát tartózkodnak az óvodában, illetve 12.30-tól, akit délben, ebéd után haza szeretnének vinni. Kérjük, hogy a gyermekek hazaviteli szándékát reggel jelezzék az óvónőknek, vagy dajkáknak.
Délután: 15.30-tól folyamatosan hazavihetők a gyermekek.
A közbenső időkben az óvodát zárva tartjuk, csak csengetésre nyitunk ajtót. Kérjük, hogy gyermekeik zavartalan fejlesztése érdekében tartsák be az előzőekben megfogalmazott eljárásrendet.

8. A gyermekekre vonatkozó védő – óvó intézkedések

A gyermekeknek az óvodában történő tartózkodás során be kell tartaniuk:
Gyermekeinkkel az egészségük és testi épségük védelmére vonatkozó előírásokat, a tevékenységeikkel együtt járó veszélyforrásokat, a tilos és az elvárható magatartásformát az óvodai nevelési év megkezdésekor, illetve szükség szerint (kirándulások és egyéb programok, új gyermek érkezését követően, udvarra menetel előtt, stb.) életkoruknak és fejlettségi szintjüknek megfelelően ismertetjük, melynek tényét és tartalmát a csoportnaplókban dokumentáljuk. Kérjük a szülőket a szabályok közös foganatosítására és betartatására: 

A gyermekek egészsége érdekében a gyermekek által betartandó előírások:
· étkezés utáni fogmosás saját fogmosó felszereléssel,
· étkezés előtti, WC használat utáni kézmosás, saját törölköző használatával,
· a WC rendeltetésszerű használata,
· étkezéseknél a szükséges mennyiségű étel elfogyasztása,
· szomjúság csillapítására nem csak az étkezéshez felszolgált ital, illetve ivóvíz fogyasztása, hanem ha szükséges napközben is,
· ebéd után, pihenés, alvás,
· friss levegőn történő mozgásban való aktív részvétel,
· cukrot és egyéb édességet a gyermek nem hozhat be az óvodába csak kivételes esetben, ha a szülő erre külön engedélyt kapott (névnap, születésnap, óvodai rendezvények)
· a csoportszobába váltócipőben léphet be.
A gyermekek testi épsége érdekében a gyermekek által betartandó előírások:
· a helyiségek és az udvar rendjének betartása,
· a játékok, evőeszközök rendeltetésszerű használata,
·  az orrnyílásba és szájba idegen anyagokat nem tehet be
· alvásidőben csak az óvónő által engedélyezett tárgyat tarthatja magánál, 
· a csoportszobából csak engedéllyel az óvónő vagy a dajka felügyelete mellett léphet ki,
· az udvaron tartózkodás során csak a játszórészen tartózkodhat,
· az épületből csak a szülővel (törvényes képviselővel) léphet ki, miután bejelentette az óvónőnek, s csak akkor, ha a felügyeletet ellátó óvodapedagógus a bejelentést tudomásul vette,
· társát vagy társai játékát nem zavarhatja,
· társai testi épségét nem veszélyeztetheti, fizikai bántalmazást és lelki terrort, fenyegetést nem alkalmazhat.

Kérjük, hogy:
· Érkezéskor a szülők személyesen adják át gyermekeiket a vele foglalkozó óvónőnek, illetve ugyanilyen módon jelezzék távozási szándékukat. Felelősséget csak ebben az esetben tudunk vállalni.
· A gyermekek védelme érdekében a bejárati kapu reteszének használata valamennyi dolgozó és szülő feladata.
· A gyermekeket szüleik, vagy az általuk (írásban) meghatalmazott nagykorú személy viheti el az óvodából. Tíz éven felüli, de kiskorú gyermek testvérét csak abban az esetben viheti el az óvodából, ha a szülő ezt írásban kéri.
· A balesetek megelőzése érdekében kérjük, hogy gyermekeik ne viseljenek a mindennapokban ékszert, vagy olyan ruhadarabot, lábbelit, amely balesetveszélyes helyzeteket teremthet.

Az óvoda működése során az illetékes szakhatóságok (ÁNTSZ, munkavédelmi szakhatóság, tűzvédelmi szakhatóság) által meghatározott szabályokat be kell tartani.

Az óvodában bekövetkezett rendkívüli esemény (tűz és bombariadó, természeti katasztrófa, terror-támadás) esetén a gyermekek elvárható magatartási, viselkedési szabálya:
· a rendkívüli eseménynél a gyermekek kötelesek az őket ellátó felnőttek utasításait maradéktalanul végrehajtani, képességeikhez mérten a lehető legrövidebb idő alatt teljesíteni.
Baleset, tűz és bombariadó esetén a tűzriadó tervben meghatározott menekülési útvonalon hagyják el a gyerekek és a felnőttek az intézmény épületét.

Az intézmény dolgozóira vonatkozó védő – óvó előírásokat az SZMSZ tartalmazza.
Az óvodába járó minden gyermeknek és szüleiknek feladatát képezi az ide vonatkozó szabályok betartása:
· A gyermek felnőtt felügyelete nélkül nem lehet, így ha a szülő megérkezik az óvodába gyermekéért, attól kezdve teljes felelősséggel felel annak testi épségéért, abban az esetben is, ha még az óvoda területén belül tartózkodik.
A szülők, pedagógusok feladata a gyermekbalesetek megelőzésében
· A szülő gyermekét átöltöztetés után az óvónőnek adja át.
· A gyermek egyedül nem jöhet az óvodába, még a kaputól sem.
· Délutáni udvari élet esetén kérjük, hogy a szülő menjen oda a pedagógushoz, vegye át gyermekét, és távozzanak az óvodából.
· Az óvodai élet során a gyermekek csak felnőtt felügyeletében mehetnek ki az udvarra, illetve a mosdóba.
· Kérjük, a szülőket, hogy a balesetek elkerülése érdekében gyermekük átvétele után az óvoda udvarát játszótéri tevékenységre ne használják.
· Ha a szülő olyan használati eszközt, játékot, berendezési tárgyat észlel az óvodában, amely megrongálódott, vagy balesetveszélyt hordoz, kérjük, azonnal jelezze az óvoda vezetőjének.
· Kérjük a szülők munkahelyi és lakástelefon számát, annak változásait szíveskedjenek azonnal bejelenteni a csoportos óvodapedagógusoknak, hogy baleset, vagy betegség estén mihamarabb értesíteni tudjuk Önöket.
· Baleset esetén Önökkel egy időben azonnal értesítjük az óvoda orvosát, vagy szükség szerint a mentőket.

9. A gyermekekkel kapcsolatos egészségügyi szabályok

Intézményünk működtetése során az Állami Népegészségügyi és Tisztiorvosi Szolgálat által meghatározott szabályokat szigorúan be kell tartani.
· Az óvodában csak teljesen egészséges gyermekek tartózkodhatnak!
· A gyermekek óvodába lépésekor – a jelentkezés során – a szülőnek tájékoztatást kell adnia gyermeke rejtett betegsége felől. Amennyiben ez később jut az érintett óvodapedagógus tudomására, élhetünk az orvosi, pszichológusi kivizsgálás indítványozásával.
· Az óvodában megbetegedő lázas gyermeket a szülőnek az értesítéstől számított legrövidebb időn belül haza kell vinnie.
· A gyermekek részére gyógyszer, vagy egyéb egészségvédő szer (pld. vitamin homeopátiás szer) csak tartós betegség esetén, orvosi javaslat és szakvélemény (pl. asztma) alapján adható be az óvodában. Ezeket a szereket kérjük az óvodapedagógusnak átadni megőrzésre.
· Lázas, beteg, megfázott, gyógyszert fogyasztó, lábadozó, fertőző betegségben szenvedő gyermeket a saját, és óvodástársai egészségének védelmében nem vehetünk be. Ilyen esetben az óvodapedagógus kötelessége a gyermek átvételének megtagadása.
· Betegség után az óvodapedagógus csak orvosi igazolással együtt veheti át a gyógyult gyermeket.
· Fertőző gyermekbetegség esetén, az óvodát azonnal értesíteni kell a további megbetegedések elkerülése érdekében szükséges preventív intézkedések miatt (Fokozott elővigyázatosság, fertőtlenítés, védőoltás miatt.)
· Az óvoda a gyermek fejtetvessége esetén - az aktuális egészségvédelmi rendelkezések alapján – jár el.

10. A gyermekek felszerelései és eszközei

Az óvodába gyermekeiket tisztán, egészségesen és gondozottan hozzák be szüleik.
Az eredményes nevelő/fejlesztő tevékenység érdekében az alábbi felszerelések szükségesek, melyről minden nevelési évben szülői értekezletén tájékoztatjuk a szülőket:
· Váltócipő a csoportszobai tartózkodáshoz (jól szellőző, megfelelő lábtartást biztosító lábbeli. A papucs, klumpa, stb. TILOS, balesetveszélyes és egészségtelen egész napi használatra).
· Udvari játszóruha és cipő.
· Mozgásos foglalkozáshoz kényelmes ruha (rövidnadrág, póló).
· Egy-két váltás alsónemű és időjárásnak megfelelő váltóruha.
· A gyermekek ruhája és cipője gyakran összecserélődhet, éppen ezért biztonságérzetük fokozása, és a könnyebb felismerés érdekében is kérjük jellel ellátni ruháikat és cipőiket.
· Az óvodai ünnepek és egyéb rendezvények alkalmával szükséges ünneplő, vagy egyéb más ruházat szükségességéről a szülőket a csoportok hirdetőtábláján tájékoztatjuk. Vannak olyan események, amelyeken az óvoda logójával ellátott egységes pólókat viselik a gyermekek a közösséghez való tartozás erősítése érdekében. Ezeket az eseményeket az óvodapedagógusok külön jelzik. A póló az óvoda tulajdonát képezi.
· A speciális foglalkoztatás eszközeit (logopédiai fejlesztés, külön szolgáltatások eszközei stb.) az érintett szülők az adott szakemberrel egyeztetik.
· Az óvodai neveléshez nem szükséges eszközök behozatalát kérjük mellőzni. Amennyiben erre sor kerül, fontosnak tartjuk és kérjük bejelenteni, vagy átadni a gyermekkel foglalkozó óvodapedagógusnak. Értékes tárgyakért, behozott és viselt ékszerért – az óvoda dolgozói nem vállalnak felelősséget. Az ékszerek eltűnése esetén az óvoda nem tartozik kártérítési felelősséggel.
· A gyermekek gyógyszert, pénzt, tűzgyújtó eszközöket, telefont, vágó-szúró eszközöket az óvodába nem hozhatnak.
· A szülők gyermekeik részére az ún. „befogadás-beszoktatás” ideje alatt cumit, cumisüveget, vagy egyéb személyes holmit, tárgyat behozhatnak.
· Kedvenc játékeszközöket csak az arra kijelölt „játéknapon” hozhatnak be a gyermekek, csak akkor, ha az óvodai játékeszközökhöz hasonlóan kezelik őket (mindenki játszhat vele a nap folyamán). Megrongálódásuk esetén azonban az óvoda kárfelelősséget és kártérítést nem vállal.
· Az utcai közlekedéshez használt gyermek kerékpárokat az óvodában a kijelölt helyen lehet tárolni, őrzésüket az óvoda nem tudja biztosítani, így megrongálódásuk, eltűnésük esetén az intézményt kárfelelősség és kártérítés nem terheli. A kerékpárok az óvoda udvarán balesetvédelmi okok miatt nem használhatóak.
· A testápoláshoz szükséges személyes tárgyak (fésű, fogkefe) tisztántartásáról az óvoda dolgozói, cseréjük biztosításáról pedig az óvodapedagógusok jelzései alapján a szülők gondoskodnak.

11. A gyermekek étkezése az óvodában

A gyermekek napi háromszori étkezésének megszervezése az óvoda feladata, mely élelmiszerekből az ételmintát kötelesek vagyunk 48 órán át megőrizni (ANTSZ). 
Kivétel: születésnapi, névnapi kínálás, kirándulások alkalmával kiegészítő tízórai, az egész csoport számára vitamin pótlására szolgáló plusz gyümölcs, zöldség.
Óvodánkban a gyermekek háromszori étkezésben részesülnek, melyet - a szülők által behozott gyümölccsel és zöldséggel egészítünk ki. Kérjük, hogy a behozott gyümölcsöket és zöldségeket biztonságos helyről szerezzék be.
A szükségleteknek megfelelő reggeli 9.30 óráig tart. Ebéd: 12.00-tól 12.30-ig, uzsonna: 15.00-tól kerül elfogyasztásra.
Kérjük, hogy az óvoda területén ne kínálják gyermekeiket édességgel, és egyéb élelmiszerekkel.




12. Helyiségek, berendezések használati rendje

Az óvoda helyiségeit, berendezési és felszerelési tárgyait nyitvatartási időben az óvodába felvett gyermekek használhatják.
A csoportszobákban szülők, vendégek, hozzátartozók csoportosan csak kizárólag az engedélyezett alkalmakkor az SZMSZ-ben leszabályozott módon tartózkodhatnak (pl. nyílt nap, ünnepélyek, fogadó órák, értekezletek, játszódélutánok, stb.).

Az óvoda helységeit:
· kivéve a pedagógiai program szerint szervezett ünnepeket és egyéb rendezvényeket más, nem nevelési célra átengedni kizárólag a gyermekek távollétében, az óvodavezető, valamint a fenntartó képviselőjének engedélyével lehet.
A helységek tisztaságának fenntartása, a berendezési tárgyak épségének megőrzése az óvodai dolgozók, szülők és gyermekeik számára egyaránt kötelezettség és elvárás.
 Az óvoda helységeinek - szülők által történő - használhatóságának rendje:
Pedagógiai programunk küldetésének megfelelve munkánk fontos eleme a hozzánk járó gyermekek szüleinek, családtagjainak bevonása az óvoda életébe, illetve a szülők segítő támogatása nevelési és egyéb vonatkozásokban.
A higiénés és egyéb szabályokat betartva a szülők az intézmény alábbi helyiségeit használhatják:
· a csoportok foglalkoztató termei váltócipő használatával,
· a gyermekek mosdó helyisége,
· az óvoda udvara,
· az óvoda folyosói.

13. A térítési díjak befizetésének rendje

Az étkezési díj befizetésének rendje:
· Az étkezési díj befizetése minden hónapban előre, egy összegben, készpénzzel történik az óvodában (Német Annamáriánál).  Az ebédbefizetés időpontjáról, minden tanév elején havi bontásban tájékoztatjuk a szülőket (faliújságokon kifüggesztve).
Kérjük Önöket, a befizetési időpontok betartására, mert pótbefizetést csak nagyon indokolt esetben fogadhatunk el.
· Amennyiben a szülő elmulasztotta az étkezési díj befizetését, írásban értesítjük a szülőket.
· Ha a szülő az értesítés után sem rendezi számláját, akkor a gyermekének nem tudunk a következő hónapban étkezést biztosítani.
· Az óvodapedagógusok a szülőktől pénzt nem vehetnek át, így a szülő felelőssége, hogy a meghatározott napon eleget tegyen kötelességének.
· Az étkezési térítési díjat a fenntartó tájékoztatása alapján fizetik a szülők.

Étkezési támogatás igénybevételének lehetősége:
· Amennyiben a fenntartó biztosítja rá a keretet, a térítési díj csökkentése a nevelési évelején kérhető. Erről a vezető ad tájékoztatást.
· Szociális helyzettől függően van lehetőség térítési kedvezmény megállapításához, melynek igénylésére a fenntartótól kért és kapott nyomtatvány kitöltésével nyílik lehetőség.
· Három vagy több gyermek esetén a szülő nyilatkozata alapján, térítési kedvezményre jogosult.
· Gyermekvédelmi támogatásra jogosultak – az önkormányzati határozat bemutatását követően - ingyenes étkezésben részesülnek.

Az étkezés lemondása, igénylése:
· Távolmaradás esetén az étkezést le kell mondani 24 órával a távollét előtt. A távolmaradást a csoportos óvónőknek legkésőbb 8.30-ig telefonon, vagy személyesen lehet bejelenteni. Ezek a napok a következő hónapra fizetett térítési díjból lesznek jóváírva. Az aznapi jóváírásra nincs mód.
· Be nem jelentett hiányzás esetén a szülő a térítési díj visszafizetésére nem tarthat igényt.
· Kérjük, hogy a szociálisan támogatott, kedvezményes, vagy ingyenes étkezésben részesült gyermek hiányzását is jelentsék, hogy a megrendelt étkezést számára is le tudjuk mondani.
· A lemondás átfutási ideje alatt az ebéd elvihető, ha 11 óráig névvel ellátott ételhordót az óvodában leadnak. Ha ételhordót nem adnak le, 12 órakor az ebéd a csoportban lévő többi gyermeknek kerül szétosztásra.
· Az ebédet folyamatosan elvinni nem lehet, azt le kell mondani.


14. Szabályozható jogok érvényesítésének eljárásrendje

Az intézményvezető felelős:
· Az óvoda mindkét intézményegységében a gyermeki jogok érvényesülésének ellenőrzéséért, jogsérelem esetén a megfelelő intézkedések meghozataláért.
· a gyermeki jogok érvényesülésének félévi és év végi nevelési értekezleten történő értékeléséért, a szülői közösség azon jogának érvényesüléséért, hogy a gyermeki jogok érvényesülésének megfigyelésével kapcsolatos észrevételeiket a nevelőtestületi értekezleten előterjesszék, és a fenntartóhoz továbbítsák.
A rendszeres egészségügyi felügyeletben és ellátásban részesülés joggyakorlásának eljárásrendje:
Az intézmény a nevelési év kezdetekor írásban kéri a szülő hozzájárulását rendszeres egészségügyi felügyelet ellátása körébe tartozó orvosi vizsgálatok gyermekén történő lefolytatásához. A szülői hozzájárulást az óvodai külön dossziéba lefűzve kezeli. A vizsgálat időpontjáról 7 nappal a vizsgálatot megelőzően értesíti a szülőt.
A rendszeres egészségügyi felügyelet és ellátás rendje:
· Az óvodába járó gyerekek intézményen belüli egészségügyi gondozását a fenntartó által kijelölt orvos és védőnő látja el. Az óvoda orvosa évente vizsgálja a gyermekeket, ha szükséges szakorvosi rendelésre irányít.
· A védőnő megbeszélt rendszerességgel, illetve szükség és igény szerint látogatja az óvodát, vezeti ez egészségügyi törzskönyveket, tetvességi vizsgálatot, szemészeti és hallásvizsgálati szűrést végez, figyelemmel kíséri a védőoltások meglétét, 
· A fogorvos évente fogorvosi vizsgálatot végez. 

Egyéb rendelkezések:
· A konyhában és mosdóhelyiségekben - egészségügyi szempontból - csak az óvoda dolgozói tartózkodhatnak!
· A gyermekeket felügyelet nélkül hagyni szigorúan tilos!
· Az óvoda épületében és azon kívül 5 méter távolságban dohányozni tilos!
· Kérjük, hogy sem a gyerekekkel kapcsolatos, sem magánjellegű (hosszantartó) beszélgetéseikkel ne zavarják az óvodapedagógusok munkáját. Ezt az időt a gyermekcsoporttól vonják el, valamint zavarják vele a nevelés folyamatát, és baleset előidézője is lehet.
· Óvodapedagógus csak rendkívüli esetben hívható ki a csoportból (telefon, vagy személyes megbeszélés miatt) úgy, hogy a gyermekek felügyelete megoldott legyen.
· A gyermekek öltözőjében a szűkös hely miatt, csak a szülő tartózkodhat, aki a gyermeket öltözteti. Ismerősök, rokonok,az óvodán kívül várakozzanak.

A gyermek állapotának, személyes adottságának megfelelő megkülönböztetett ellátásban részesítés, pedagógiai szakszolgálathoz fordulás érvényesítésének segítését szolgáló eljárásrend:

· Az óvoda a gyermekek fejlődését folyamatosan nyomon követi: értelmi, beszéd, hallás, látás, mozgásfejlődésének eredményét, - szükség szerint, de legalább félévenként - rögzíti.
Rögzíti továbbá a gyermek fejlődését szolgáló intézkedéseket, megállapításokat, javaslatokat. Az eredmények megítélésében és az intézkedések meghatározásában a csoportos óvodapedagógusait szükség szerint a szakszolgálat munkatársai (logopédus, gyógypedagógus, pszichológus) segítik, annak érdekében, hogy a gyermek állapotának és személyes adottságának megfelelő ellátásban részesülhessen.
· Szükség szerint, de legalább félévenként, a HHH gyermekeknél negyedévenként, a tapasztalatokat a csoportos óvónő megosztja a szülővel. Tanácsot adhat a szülő számára gyermeke otthoni fejlesztéséhez.
· A szülő az óvodapedagógusoktól módszertani tanácsot kaphat ehhez, szakkönyvi segítséget kérhet.
· Az óvodapedagógus, indokolt esetben kezdeményezi a szülőnél a szakszolgálat igénybevételét.
· A szakszolgálati javaslat bemutatásától kezdődően a gyermek a délelőtti időszakban a javaslatban foglaltaknak megfelelő fejlesztésben részesül.

15. A jutalmazó és fegyelmező intézkedések formái és alkalmazásának elvei

Az óvodában alkalmazott jutalmazási intézkedések formái:
· szóbeli dicséret négyszemközt,
· szóbeli dicséret a csoporttársak előtt,
· szóbeli dicséret a szülő jelenlétében. 
· óvodai, vagy iskolával közös, sportversenyeken nyert oklevelek kifüggesztése.

A szóbeli dicséretek alkalmazásakor igyekszünk konkrétan megfogalmazni az elismerésre méltó tevékenységet, magatartásformát vagy produktumot.
Az óvodában alkalmazott fegyelmező intézkedések formái:
· szóbeli figyelmeztetés,
· határozott tiltás,
· leültetés az óvodapedagógus mellé azzal az utasítással, hogy gondolja végig tettét, majd megbeszélés,
· bizonyos játéktól meghatározott időre való eltiltás,
· bizonyos játszótárssal való játéktól meghatározott időre távoltartás,
· a szülő jelenlétében történő elbeszélgetés.
A dicsérő és fegyelmező intézkedések elvei:
· következetesség,
· rendszeresség,
· minden gyermeknél a személyiségéhez illesztett legeredményesebb formát kell alkalmazni.

A pedagógiai programunkban megfogalmazott bátorító nevelés elveinek használata:
· A felnőtt próbálja megérteni elsősorban érzelmileg a gyermeket.
· Parancsolás helyett igyekezzen kérdezni.
· A gyermek mágikus képzeletét vonja be a pozitív szociális kapcsolatok, szokások kialakításába.
· A felnőtt magyarázatában jelenjen meg a dolgok pozitív oldala.
· A felnőtt a gyermek tevékenységéhez biztosítson nagy szabadságot a határok pontos megjelölésével. Többszöri határátlépéssel vezessen be konzekvenciákat.
· A felnőtt alakítsa ki a közösségi élet szabályait, legyen képes nevelési taktikát váltani, ha egymást követően eredménytelennek érzi módszereit.
· A felnőtt segítse a gyermekbarátságok kialakulását, formálja úgy, hogy a közösség más tagjaihoz is kapcsolódjanak.
· A felnőtt nevelje a gyermek érzésvilágát a kialakult összeütközések feldolgozása során. A konfliktust feloldó beszélgetéseket kellő figyelemmel, kivárással hallgassa meg, hogy véleményt tudjon mondani a történtekről úgy, hogy a gyermek felelősségérzete erősödjön.
· A felnőtt bátorítson minden gyermeket, hogy a belső elégedettsége, pozitív énképe kialakulhasson. A bátortalan gyermekek nevelésekor örüljön a kisebb előrelépéseknek, fejlődésnek.
· Az agresszív gyermek ne kapjon figyelmet agresszivitásán keresztül. A negatív viselkedési módot szándékosan mellőzni szükséges.
· A felnőtt – gyermek kommunikációjában világos egyértelmű konstruktív beszédhelyzet jelenjen meg a kívánság és az elvárás megnevezésével. A kapcsolatok erősítését szolgálja a beszélő partner megbecsülése, megértése, és a kompromisszumkeresés. Mellőzendő a megbántás, a hibáztatás, a kritizálás a gyakori bírálgatás, a kioktatás, a kiabálás, a panaszkodás, a prédikálás.
· A gyermek viselkedéskultúráját fejlessze a felnőttek példája, bátorítása, türelme bizalomelőlege és az a szemlélet, ami a sikert észreveteti, és a sikertelenséget segít elviselni.
· Tilalom helyett a felnőttek adjanak a gyermekeknek választási lehetőséget, hogy önálló döntéseket hozhassanak és a változásra képessé váljanak. A felnőtt jelezze örömével a dicséretét, s csak félelemkeltés nélkül jelölje meg a veszélyeket, problémákat.
· A felnőtt használja a humort a szeretetkapcsolat kialakításához.

16. Fakultatív hit és vallásoktatás


Az óvoda biztosítja a szülő kérése alapján a gyermek számára a történelmi egyházak által szervezett fakultatív hit-és vallásoktatást. Ehhez szükséges az óvoda és az egyház között létrejött együttműködési megállapodás, az egyház által biztosított hitoktató.

Az óvodával kötött megállapodás alapján a hitoktatás nem zavarhatja az óvodai életet, a nevelés folyamatát. 
Az óvoda biztosítja a tevékenységhez szükséges feltételeket.
Az óvodában, tiszteletben kell tartani a gyermekek, szülők, alkalmazottak lelkiismereti és vallásszabadságát.
A hit és vallásoktatás idejének és helyének meghatározásához írásban ki kell kérni a szülői szervezet véleményét.

A hit és vallásoktatás igénylésének eljárásrendje:
A történelmi egyházak képviselőinek kezdeményezésére, minden év szeptember első hetében kerül sor a szülői igények írásbeli megkérésére. Az igényeket az óvodavezető-helyettes összesíti és továbbítja az egyház képviselőjének, aki a vezetővel történt egyeztetés után a kialakított szervezeti rendnek megfelelően, kezdi meg tevékenységét az intézményben. Az általuk tartott foglalkozások, napirendbe építve, elkülönülten az óvodai foglalkozásoktól, délután 15.00 – 16.00 óra között kerülnek megvalósításra.


17. Záró rendelkezés – A házirend módosítása

A házirend nyilvánossága a 20/2012. (VIII.31.) EMMI rendelet 82. §. alapján történik. 
Beiratkozáskor minden szülő betekintésre megkapja az óvoda házirendjét. A csoportszobák faliújságán 1 példány kifüggesztésre kerül, illetve a vezetői irodában is elkérhető. 


A házirend módosítására akkor kerülhet sor, ha a vonatkozó jogszabályokban változás áll be, vagy ha a szülők képviselőik útján javaslatot tesznek, s ezt a nevelőtestület elfogadja, illetve a nevelőtestület erre javaslatot tesz.


LEGITIMÁCIÓS ZÁRADÉK

A Bogyiszlói Kistarisznya Óvoda
Házirendjét a nevelőtestület részéről 
elfogadta:

	Név
	Aláírás
	Dátum

	Berka Jánosné
	
	

	Pilisi Benjaminné
	
	

	Pilisiné Bőcs Andrea
	
	

	Straubinger Józsefné
	
	

	Szente Julianna 
	
	

	Tóbi Etelka
	
	

	Vajda Judit
	
	

	Barbarics Józsefné
	
	

	Gergely Józsefné
	
	

	Kemény Andrásné
	
	

	Acsádi Anikó
	
	

	Németh Annamária
	
	






Véleményezte:


________________________________		________________________________
Dátum						         Szülői Közösség



Elfogadta:


_________________________________		__________________________________
Dátum						          Közalkalmazotti képviselő



A magasabb jogszabályokban meghatározott kérdések rendelkezéséhez az egyetértési jogát megadta a fenntartó: Bogyiszló-Fácánkert Óvodafenntartó Társulás Társulási Tanácsa.


_________________________________		__________________________________
		Dátum							Társulás elnöke




A magasabb jogszabályokban meghatározott kérdések rendelkezéséhez az egyetértési jogát megadta a település Cigány Kisebbségi Önkormányzata.


_________________________________		__________________________________
		Dátum				           Cigány Nemzetiségi Önkormányzat elnöke








Bogyiszló, 2014-09-08.

									Jusztin Józsefné
									intézményvezető

